
A víz elemet tartalmazó frazeologizmusok vizsgálata

Munkámat az orosz frazeologizmusok megismerése motiválta, különösen a víz elemet tartalmazó frazeologizmusok ragadták meg figyelmem. Azonban amikor foglalkozni kezdtem azzal a kérdéssel, hogy milyen elemzési módszerekkel lehet a frazeologizmusok konkrét képi és elvont tartalmi síkja között megtalálni a kapcsolatot, akkor értettem meg, hogy a módszer keresése nem szűkülhet le az orosz nyelvű frazeologizmusokra, hiszen az általam ismert három nyelvben sok, frazeológiai egységekben hasonló motívum játszik szerepet.
Munkahipotézisként fogalmaztam meg a kérdést, miszerint létezik-e olyan kutatási módszer, amely alkalmas arra, hogy a nyelvi specifikumok kikerülésével magyarázza meg a két sík közötti kapcsolatot. A dolgozat jelen formájában azt az utat mutatja be, amelyet szükségszerű volt bejárni a vinogradovi frazeologizmuskutatástól kezdve, Telija frazéma-idióma felfogásán keresztül Burger tipológiáján át a kognitív elméletekig.
Minthogy a feltett kérdésemre a választ Johnson és Lakoff metaforaelméletében találtam meg, munkám utolsó részében tíz féle orosz nyelvű víz elemet tartalmazó frazeologizmus példáján mutattam be az elvont jelentést magyarázó metaforikus kapcsolatokat.



